1.Introducere

Uniunea Europeană (UE) a fost întotdeauna în avangardă în ceea ce privește elaborarea unui model legislativ solid și fundamentat științific în materie de bunăstare a animalelor. Încă de la început, Comisia a înțeles că, pentru a fi sustenabil, un astfel de model ar trebui să fie diseminat și la nivel internațional.

Promovarea bunăstării animalelor și a concurenței loiale la nivel mondial rămâne una dintre prioritățile Comisiei în materie de bunăstare a animalelor.

Obiectivul general al activităților internaționale ale Comisiei în materie de bunăstare a animalelor vizează promovarea valorilor UE în ceea ce privește animalele, sensibilizarea populației și încurajarea aplicării, la nivel mondial, în special de către partenerii comerciali ai UE, a unor standarde ridicate de bunăstare a animalelor care să reflecte modelul și principiile UE. Îmbunătățirea standardelor de bunăstare a animalelor la nivel mondial contribuie, de asemenea, la asigurarea unor condiții de concurență echitabile pentru operatorii din UE și din afara ei.

În 2012, în cadrul Strategiei UE pentru protecția și bunăstarea animalelor 2012-2015, Comisia a decis să își continue activitățile internaționale privind bunăstarea animalelor.

Comisia a subliniat necesitatea de a include dispoziții în materie de bunăstare a animalelor în acordurile comerciale bilaterale sau de a institui alte forme de cooperare, precum și de iniția o colaborare concretă cu țările din afara UE.

De asemenea, Comisia a dorit să rămână activă în arena multilaterală, în special în cadrul Organizației Mondiale pentru Sănătatea Animalelor (OIE) și al Organizației Națiunilor Unite pentru Alimentație și Agricultură (FAO), precum și în cadrul politicii europene de vecinătate.

În Strategia UE era prevăzută adoptarea prezentului raport, care constituie un pas important în direcția recunoașterii activităților internaționale,, organizate în ultimii 15 ani în domeniul bunăstării animalelor.

2.Obiective

Prezentul raport vizează trecerea în revistă a principalelor activități internaționale privind bunăstarea animalelor de la care se obțin produse alimentare, realizate de Comisie cu sprijinul statelor membre ale UE.

Raportul evaluează rezultatele acestor activități în ceea ce privește promovarea standardelor de bunăstare a animalelor la nivel mondial și analizează modul în care acestea au contribuit la asigurarea unor condiții de concurență echitabile pentru operatorii din UE și cei din afara UE.

Raportul vizează, prin urmare, să identifice activitățile și instrumentele de politică care au fost cele mai eficace în ceea ce privește rezultatele obținute în perioada 2004-2016.

Prezentul raport se bazează pe „Study on the impact of animal welfare international activities” (Studiu privind impactul activităților internaționale în materie de bunăstare a animalelor) (denumit în continuare „studiul”). De asemenea, ia în considerare studiul „Assessing farmers' cost of compliance with EU legislation in the fields of environment, animal welfare and food safety” (Evaluarea costurilor suportate de fermieri pentru asigurarea conformității cu legislația UE în domeniul mediului, al bunăstării animalelor și al siguranței alimentare). Cel din urmă studiu nu este dedicat bunăstării animalelor, dar conține informații relevante pentru prezentul raport.

3.Activitățile internaționale

Activitățile internaționale ale Comisiei privind bunăstarea animalelor au loc atât la nivel multilateral, cât și la nivel bilateral.

Activitățile multilaterale se referă la activitățile desfășurate în cadrul organizațiilor interguvernamentale internaționale care sunt active la scară mondială (de exemplu, OIE, FAO).

Activitățile bilaterale se referă la cooperarea cu țări terțe sau cu grupuri regionale de țări terțe precum Mercosur. O astfel de cooperare poate avea loc în cadrul acordurilor comerciale sau în cadrul altor forme de cooperare (a se vedea anexa II).

Principalele instrumente pentru creșterea gradului de informare cu privire la bunăstarea animalelor sunt inițiativele de formare și de consolidare a capacităților, cum ar fi programul „O formare mai bună pentru o hrană mai sigură” și instrumentul de asistență tehnică și schimb de informații (TAIEX), dar și programele de cercetare ale UE și proiectele specifice.

3.1.Considerații generale